Sammonlahden hyvinvointiasema sekä keskussairaalan kolme osastoa palkittu kandiystävällisinä

Medisiinariliitto on palkinnut vuoden 2025 kandiystävälliset terveyskeskukset sekä kandiystävälliset työpaikat. Etelä-Karjalan hyvinvointialueella (Ekhva) tunnustuksen saivat Sammonlahden hyvinvointiasema sekä Etelä-Karjalan keskussairaalan akuuttigeriatrinen kuntoutusosasto, neurologia sekä osasto K5.

Tunnustus myönnetään työpaikoille, joissa lääketieteen opiskelijoiden ohjaus ja perehdytys ovat korkeatasoisia ja joissa opiskelijat kokevat saavansa tukea ammatillisen osaamisensa kehittymiseen.

Kandiystävällinen tunnustus perustuu lääketieteen opiskelijoiden antamaan palautteeseen. Arvioinnissa korostuvat laadukas ohjaus, selkeät käytännöt sekä koko työyhteisön myönteinen ja kannustava suhtautuminen opiskelijoihin ja uransa alkuvaiheessa oleviin lääkäreihin.

Perusterveydenhuollon ylilääkäri Sami Raasakka nostaa esiin yhteisöllisyyden merkityksen:

– Sammonlahdessa on nyt pitkästä aikaa ollut riittävästi kandeja, että tunnustus on saatu. Itse ohjaus on ollut aina laadukasta, ja koko työyhteisö on ollut kandien sekä myös muiden uraansa aloittavien lääkäreiden tukena.

Kandiystävälliseksi työpaikaksi tunnustetussa yksikössä kouluttaminen nähdään olennaisena osana toimintaa.

– Meille kandiystävällisyys tarkoittaa aitoa halua kouluttaa ja tukea uran alkuvaiheessa olevia osaajia. ”Me koulutamme sinua” ei ole vain slogan, vaan toimintatapa, kuvaa ylilääkäri Reijo Linna toimintatapaa.

Ekhvalla opiskelijoiden ohjaus ja koulutus nähdään tärkeänä investointina tulevaisuuteen. Kandiystävälliset tunnustukset osoittavat, että alueen yksiköissä tehdään pitkäjänteistä ja laadukasta työtä lääketieteen opiskelijoiden ja nuorten lääkärien tukemiseksi.

Lisätietoja medialle:

Sami Raasakka, perusterveydenhuollon ylilääkäri, puh. 040 651 1594, sami.raasakka@ekhva.fi
Reijo Linna, sisätautien ylilääkäri, p. 040 651 0398, reijo.linna@ekhva.fi

Lista palkituista terveyskeskuksista ja työpaikoista löytyy Medisiinariliiton nettisivuilta.
Olemme saaneet vastaavia tunnustuksia aiemminkin. Lue viime vuoden tiedote tästä.

Artikkeli Sammonlahden hyvinvointiasema sekä keskussairaalan kolme osastoa palkittu kandiystävällisinä julkaistiin ensimmäisen kerran DEV Etelä-Karjalan hyvinvointialue.