Vuoden onnistujat valittu – muutosten keskellä korostuvat vuorovaikutus ja arvostus

Etelä-Karjalan hyvinvointialue (Ekhva) jakoi vuosittaiset henkilöstöpalkinnot Vuoden onnistujille. Ekhvan Vuoden onnistujat Paula Pelkonen, Enni Tolonen, Ari Pöllänen ja Saana Piira-Vermeulen turvaavat, uskaltavat, vastaavat ja välittävät. Tänä vuonna palkittiin myös vuoden Etujoukkue. Palkinnon sai Palliatiivinen yksikkö. Onnea valituille!

Ekhvan ammattilaisilla on monipuolista ja vahvaa osaamista monella eri osa-alueella heidän toimiessaan asukkaidemme terveyden, toimintakyvyn ja turvan lisäämiseksi läpi elämän. Ekhvalla juhlitaan onnistumisia yhdessä ja annetaan tunnustusta arvojen mukaisesta toiminnasta.

Henkilöstö sai osoittaa arvostusta kollegoilleen ehdottamalla onnistujia äänestyskyselyn eri kategorioihin loka- ja marraskuussa. Kategoriat olivat seuraavat:

Vuoden turvaaja

Vuoden uskaltaja

Vuoden vastaaja

Vuoden välittäjä

Vuoden Etujoukkue

462 ehdotuksesta lopulliset valinnat teki työnantajan, pääluottamusmiesten ja työsuojeluvaltuutettujen raati. Jokainen palkittava sai kunniakirjan Meijän juhlassa 25.11.2025 sekä verkkolahjakaupan lahjakortin. Vuoden Etujoukkue palkittiin pokaalilla.

Kuvassa Sally Leskinen, Paula Pelkonen, Enni Tolonen, Ari Pöllänen ja Saana Piira-Vermeulen.

On sydäntä lämmittävää nähdä, kuinka arvomme eivät jää pelkiksi sanoiksi, vaan elävät mukana jokaisessa työpäivässämme. Vuoden onnistujien äänestyksen palautteet osoittivat upealla tavalla, miten arvot ohjaavat ja kannattelevat meitä arjen erilaisissa tilanteissa. Lämmin kiitos kaikille äänensä antaneille – ja erityisesti vuoden onnistujille, jotka omalla esimerkillään tekevät arvoistamme totta joka päivä.

Tiina Laine, henkilöstöjohtaja

Lisätietoja medialle:

Marjo Räsänen, Rekrytointi- ja resurssipäällikkö, p. 040 355 7450, marjo.rasanen@ekhva.fi

Lisätietoja palkituista:

Vuoden turvaaja:

Paula Pelkonen, tiimivastaava, Osasto K7

”Toimintani lisää luottamusta tiimissäni ja asiakkaissa. Tästäkin päivästä selvitään yhdessä, koska mie turvaan.”

Vuoden turvaaja tunnetaan hyvästä esihenkilö- ja johtamistyöstä. Hän on ihminen, joka johtaa rohkeasti, sujuvoittaa työntekoa, tekee asiat selkeästi ja haluaa parantaa keskustelevaa työkulttuuria omalla esimerkillään. Vuoden turvaaja johtaa valmentaen ja oivalluttaen. Hän toimii myös sujuvasti työnantajan roolissa perustellen ratkaisut ja toimien johdonmukaisesti. Hänen kanssaan on turvallinen ja luottavainen olo työskennellä. Vuoden turvaaja välittää ja tuo työyhteisöön iloa.

– Otan tämän tunnustuksen vastaan kiitollisena ja nöyränä. Kiitän kaikkia minua äänestäneitä. Ilman huipputiimiä vaativan kuntoutuksen osastolla ja tiimin moniammatillista yhteistyötä, tätä ei olisi saavutettu, Vuoden turvaajaksi valittu Paula Pelkonen kommentoi.

– Ekhvan arvot näkyvät työssäni päivittäin. Meillä toteutetaan osastolla toimintakykyä edistävää yhdenmukaista työtapaa, sovittuja vakioituja käytäntöjä noudattaen. Kuntouttava, monialainen työote turvallisessa työympäristössä. Uudet ideat otetaan vastaan, yhdessä kokeillaan uusia toimintatapoja ja sitoudutaan yhteisiin päätöksiin. Vastuuta jaetaan työkavereiden kanssa. Meillä uskalletaan antaa ja ottaa palautetta vastaan. Lisäksi meillä arvostetaan työkavereita ja välitetään myös omasta jaksamisesta, summaa Pelkonen.

Palkitseminen tuli Pelkoselle täytenä yllätyksenä.
– Kun puhelu rekrystä tuli, onneksi istuin, muuten olisin pyörtynyt lattialle. Palkitseminen tuntuu todella hyvältä. Lämmittää sydäntä.

Kysyimme kaikilta palkituilta, miten joukkuehenkeä pidetään yllä muutoksen aikana.
– Joukkuehenkeä ylläpidetään jatkuvalla keskustelulla myös mieltä painavista asioista. Pidämme puheissa ja teoissa yllä positiivisuutta vaikka tiedämme, että muutoksia on tulossa. Kyllä me pärjätään. Kiitos sana on tärkeä vaikka pienissäkin jutuissa. Meillä osastolla tapaamme toisiamme myös työajan ulkopuolella. Tämä on tärkeää mielestäni yhteishengen kohottamiseen.

Vuoden uskaltaja:

Enni Tolonen, palveluesihenkilö, Ruokolahti

”Uudistan ja uudistun. Sanon ääneen sen mitä pitää. Teen tarvittavat päätökset, koska mie uskallan.”

Vuoden uskaltaja on tekijä tai teko, jota ilman yhteiset asiat eivät olisi kehittyneet tai nytkähtäneet eteenpäin tavoitteiden mukaisesti. Kyse voi olla uusien ideoiden esiin nostamisesta, ratkaisujen esittämisestä tai uskalluksesta puuttua epäkohtiin rakentavalla tavalla. Joskus uskallusta on myös peilata omaa tekemistä ja uskaltaa muuttaa omia toimintatapoja.

– Rohkeutta on monenlaista. Asioiden puheeksi ottaminen, tietämättömyyden tunnistaminen ja virheiden myöntäminen on mielestäni suurinta rohkeutta. Rohkeus ajatella uudella tavalla on miulle luontevaa, koska olen utelias ja kyseenalaistan asioita joskus varmaan jonkun mielestä ärsytykseen asti. Pahinta myrkkyä miulle on “näin on aina tehty” tyyppiset perustelut. Ollaan rohkeasti lähdetty uudistumaan, koska tiedämme, että aina voidaan korjata asioita, jos menee metsään, vakuuttaa Vuoden uskaltaja Enni Tolonen.

Ekhvan muutkin arvot näkyvät Ennin työssä.
– Esihenkilönä turvaan joka päivä omille joukoilleni mahdollisimman hyvät työolosuhteet tehdä työtä asiakkaiden parhaaksi. Olen joukkojeni turva, jolle kaikki saavat avata ajatuksiaan ja toisinaan kaataa pahanolon, harmituksen pois. Pyrin olemaan mahdollisimman helposti lähestyttävä ja luotettava esihenkilö, joka jaksaa kantaa ja kannustaa.
– Seison kaiken tekemäni ja sanomiseni takana. Joskus menee pieleen ja sitten korjataan. Mutta mie oon vastuussa myös kaikesta, mitä joukkoni tekee. Seison heidän takanaan! Olemme yhtenäinen joukko ja varmistan, että menemme samaan suuntaan.  Aina ei mene kaikki putkeen ja silloinkin miun tehtävä on vastata palautteeseen.
– Tätä työtä tehdään sydämellä. Olen aina ajatellut, että työni, jota teen, pitää olla sellaista, että se antaa muutakin kuin tilipussin, ja työ esihenkilönä todellakin antaa. Uskon, että aito välittäminen näkyy jokaisessa kohtaamisessa ja saan itsekin paljon siitä, kun joku joukoistani onnistuu tai osoittaa luottamusta minulle. Esihenkilönä suurin huoli on aina työntekijöistä, meidän hoitajista ja siitä miten jaksavat, miten meillä menee? Esihenkilön kuuluu myös pitää rajoja, mutta eikö rajat kerro välittämisestä? Tolonen miettii.

Miltä Tolosesta tuntuu saada tällainen tunnustus?
- Vuosi on ollut tosi vauhdikas ja kaikki ei ole mennyt aina putkeen, siksi tämä tuntuu ihan sairaan hyvältä! On kiva saada positiivista palautetta ja onnistumisen kokemuksia. Mutta tämä oli todella iso yllätys! Ajattelen, että vaikka minut palkitaan, niin yksin en ole tätä tehnyt, summaa Tolonen ja kertoo odottavansa innolla tarkempia perusteluita.

Muutoksen keskellä Enni Tolonen johtaa esimerkillä.
- Ollaan ylpeitä omasta työstä ja organisaatiostamme. Kuka kissan hännän nostaa, jos ei kissa itse? Ekhvalla on edelleen hyvä edelläkävijöiden maine valtakunnallisesti. Pidetään siitä kiinni, ollaan maineemme veroisia.  Liian usein syyllistymme itsemme vähättelyyn, lopetetaan se ja ollaan ylpeitä. Meillä on niin huikeita ammattilaisia täällä, että päivittäin saa hämmästyä.  Kehutaan ja tsempataan myös kaveria ihan siinä vieressä ja sanotaan ääneen positiiviset palautteet kaikille, se auttaa jaksamaan!

Vuoden vastaaja:

Ari Pöllänen, sairaalainsinööri

”Teen ylpeydellä työni ja kannan vastuun omasta ja tiimini tekemisestä, koska mie vastaan.”

Vuoden vastaaja on tekijä tai teko, joka nosti positiivista henkeä ja paransi tiimin yhteistä tekemistä, ja joka onnistuneesti vei yhteisen tekemisen maaliin omalla toiminnallaan.

- Omassa työssäni pyrin rauhoittamaan tilannetta arkisen kiireen keskellä, kun töitä joudutaan laittamaan tärkeysjärjestykseen ja painetta tule monesta suunnasta. Vastaan toiminnallani siitä että työntekijät saavat työrauhan ja voivat siten tehdä työnsä ammattimaisesti ja ylpeydellä alusta loppuun, pienestä työstä suureen ja yksi asia kerrallaan, kommentoi Vuoden vastaajaksi valittu Ari Pöllänen.

- Saatuani tiedon palkinnosta koin niin iloa kuin hämmennystä. Hämmentävä tunne syntyi siitä, että suomalaisena ja tekniikan parissa ikäni työskennelleenä en ole oikein kehuihin tottunut, Pöllänen kuvailee.

Hänen vinkkinsä muutoksen keskellä liittyy tunteisiin ja kuuntelun taitoon.
– Olemme kaikki ihmisiä, ja ihminen on tunteellinen olento. Esihenkilönä pyrin itse olemaan saavutettavissa ja keskittyneenä kuuntelemaan. Kaikki saavat sanoa mielipiteensä yhteisessä pöydässä ja ovat yhtä arvokkaita ihmisiä. Pyrin viemään organisaatiossa eteenpäin työntekijöiden ajatuksia ja myös tietoisuutta siitä, mitä kentällä oikeasti tapahtuu. Sekä tiedottamaan työntekijöitä heitä koskevista asioista avoimesti.
- Minulle esihenkilönä saa ja pitää sanoa suoraan ikävistäkin asioista. Oli sitten kyse muutoksen tuomista ajatuksista, ihmissuhteista tai millä tavalla jokin tekninen haaste ratkaistaan, se monta kertaa avaa asioita. Ja vie loppujen lopuksi eteen päin koko porukkaa, kun oivalletaan että omalla toiminnallamme on oikeasti vaikutus omaan yhteisöön, näkee Pöllänen.

Vuoden välittäjä:

Saana Piira-Vermeulen, sairaanhoitaja, Pormestarinkadun ympärivuorokautisen asumisen yksikkö

”Kohtaan aidosti ja arvostavasti. Otan kopin ihmisistä ja asioista, koska mie välitän.”

Vuoden välittäjä on hyvää mieltä tuova, hyviä käytäntöjä luova tai sujuvaa, aidosti asiakaslähtöistä yhteistyötä rakentava ammattilainen. Hän uudistaa työkulttuuria esimerkillisesti omalla vuorovaikutuksellaan ja luotsaa ympärilleen myönteistä asioita edistävää energiaa. Hän tuo ideoita ja ratkaisuehdotuksia, kannustaa, innostaa ja osaa arvostaa myös muita. Ammattilainen voi olla kuka vain hyvinvointialueemme toimija, asiakas- tai potilastyössä puurtava ammattilainen, esihenkilö tai kehittäjä.

– Ekhvan arvot näkyvät työssäni siinä, että meillä jokainen asukas kohdataan arvokkaasti ja yksilöllisesti heidän arkensa turvaten. Itse pyrin tekemään työtä aina sydän mukana, ja ottamaan vastuun omasta työpanoksesta ja huomioimaan työkaverit.
- Meillä Pormestarinkadulla myös uskalletaan mielestäni jatkuvasti kehittää, sekä nostaa epäkohtia esiin rohkeasti, kertoo Vuoden välittäjäksi valittu Saana Piira-Vermeulen.

Palkitseminen tuli Piira-Vermeulenille täysin yllätyksenä.
– Tällainen palkitseminen tuntuu tosi hyvälle ja tulee tunne, että työpanostani arvostetaanEkhvalla.

- Vinkkini joukkuehengen ylläpitämiseksi: muistaa arvostaa työkavereita ja sanoa työkaverille kiitos esimerkiksi työpäivän päätteeksi.

Vuoden Etujoukkue:

Palliatiivinen yksikkö

”Vuoden Etujoukkue -palkinto myönnetään tiimille, joka on toiminut esimerkillisesti Ekhvan arvojen, tavoitteiden ja kehittämishengen mukaisesti. Vuoden Etujoukkue näyttää suuntaa muille – se on rohkea uudistaja, yhteistyön edistäjä ja kiitetty tiimi.”

Yksikkö uudistaa rohkeasti toimintatapojaan Ekhvan arvojen mukaisesti ja välittää aidosti potilaista, läheisistä ja työyhteisön hyvinvoinnista. Toimintaa kehitetään jatkuvasti kohti kuntoutuskeskuksen tavoitteita valmentavan johtamisen hengessä. Positiivinen palaute potilailta, läheisiltä, sijaisilta ja opiskelijoilta sekä erinomaiset kyselytulokset kertovat toimivasta työyhteisökulttuurista ja merkityksellisestä työstä. Henkilökunta kohtaa osastolla sekä potilaan että hänen läheisensä erittäin empaattisesti sekä ammattitaitoisesti keskittyen oleelliseen.

Kiitos Paula, Enni, Ari, Saana ja koko palliatiivinen yksikkö
upeasta työstänne
eteläkarjalaisten hyväksi!

Kuvassa palliatiivisen yksikön edustajat hakemassa Etujoukkue-pokaalia.

Artikkeli Vuoden onnistujat valittu – muutosten keskellä korostuvat vuorovaikutus ja arvostus julkaistiin ensimmäisen kerran DEV Etelä-Karjalan hyvinvointialue.