Ekhvalle myönnettiin Ekokompassi-sertifikaatti seuraavaksi kolmeksi vuodeksi

Ekokompassi-ympäristösertifikaatti on merkki vastuullisuudesta.

Sertifikaatti on myönnetty koko Etelä-Karjalan hyvinvointialueelle (Ekhva) 29.10.2025 hyvin tehdystä ympäristötyöstä ja on voimassa seuraavat kolme vuotta.

Auditoinnissa ulkopuolinen puolueeton asiantuntija arvioi täyttääkö organisaation ympäristövastuutyö asetetut vaatimukset. Hyväksytyn auditoinnin perusteella voidaan myöntää Ekokompassi-ympäristösertifikaatti.

- Ekhvalla ympäristötyö nähdään merkityksellisenä osana vastuullisuutta koskien koko hyvinvointialueemme organisaatiota. Sisäisen työn lisäksi ympäristöasiat ovat vahvasti esillä ulkoisten toimijoiden kanssa, kommentoi tukipalvelujohtaja Vesa Reponen.

Ympäristötyö on käynnistetty helmikuussa 2021, kun Etelä-Karjalan sosiaali- ja terveyspiirissä aloitettiin oman ympäristöjärjestelmän rakentamisen sertifioidun Ekokompassi-ympäristöjärjestelmän avulla. Järjestelmä on Suomen Luonnonsuojeluliiton omistama, toimialariippumaton ympäristöohjelma, joka rakennetaan asiantuntijan avulla organisaation tarpeisiin.

Eksote sai ​​​​​​​21.10.2022 ensimmäisenä sairaanhoitopiirinä ja sosiaali- ja terveydenhuollon kuntayhtymänä Ekokompassi-sertifikaatin.

Eroon kertakäyttömukeista

Päihdekuntoutumisyksikkö Pajarilan esihenkilö Minna Puustinen-Niemi kertoo esimerkkitapauksen talostaan. Ympäristön kannalta merkitykselliset teot syntyvät toisinaan hyvän yhteistyön tuloksena.

- Saimaan Tukipalveluiden laitoshuoltaja oli huomannut, että yksikössämme kului paljon kertakäyttömukeja. Asiakkaamme joivat niistä kahvia ja mehua.
- Halusimme vähentää muoviroskaa, joten teimme päätöksen ostaa pestäviä muovimukeja.

Muoviroskan määrä yksikössä väheni merkittävästi.
- Opimme sen, ettei muutoksen tarvitse olla iso, vaan pieninkin teoin pystytään vaikuttamaan muoviroskan syntymiseen ja pidemmällä aikavälillä tämä tuo myös isoa säästöä.
- Kannustamme muitakin miettimään yhteisesti työyksiköissä, miten omassa toiminnassa voidaan vähentää esim. muoviroskan syntymistä ja tätä kautta tehdä myös säästöä Ekhvan hankalassa taloustilanteessa. Pidemmällä aikavälillä pienistäkin yksiköiden säästöistä syntyy isompia kokonaisuuksia.

Lisätietoja medialle:

Vesa Reponen, tukipalvelujohtaja, vesa.reponen@ekhva.fi,  p. 0400 151 107
Tuuli Hirvisuo, tekninen isännöitsijä, ympäristötyöryhmän vetäjä, tuuli.hirvisuo@ekhva.fi, p. 040 182 4750

Artikkeli Ekhvalle myönnettiin Ekokompassi-sertifikaatti seuraavaksi kolmeksi vuodeksi julkaistiin ensimmäisen kerran DEV Etelä-Karjalan hyvinvointialue.