Kouluttajalääkäri kohtaa työssään ammattilaisia ja asiakkaita – Lue Ingan uratarina

Inga Tikkinen, yleislääketieteen erikoislääkäri, terveyskeskuslääkäri, kouluttajalääkäri, Kahilanniemen hyvinvointiasema, perusterveydenhuolto

Etujoukkueen jäsenenä Inga on yhteistyöhenkinen. Hän nauttii siitä, ettei työtä tarvitse tehdä yksin, vaan luotetaan toisten osaamiseen ja tehdään yhdessä. Vastuuta Inga kantaa mielellään. Työkaverit luonnehtivat Ingaa monipuoliseksi osaajaksi yleislääkärin työssä. Inga arvostaa työyhteisönsä mukaan kaikkia työntekijöitä, sanoo mielipiteensä, mutta on huomaavainen ja helposti lähestyttävä. Inga huomioi erityisesti nuorten kollegoiden työssäjaksamisen ja kysyykin usein: mitä kuuluu, kuinka sujuu, kuinka jaksat?

OMA TYÖ

Terveyskeskus- ja kouluttajalääkärinä työskentelevän Inga Tikkisen työ on tavallisena arkipäivänä normaalia vastaanottotyötä.

- Teen potilastyötä kaiken ikäisten kanssa, enemmän tosin tässä meidänkin hyvinvointiasemalla käy ikäihmisiä kuin vauvoja. Teen hyvinvointiasemalla työtä myös kiirevastaanotolla.

Lisäksi Tikkisellä on paljon koulutettavia ja ohjattavia nuoria lääkäreitä.
- Heidän ohjaamiseen käytän paljon työaikaa. Osittain hoidan näitä tehtäviä rinnakkain ja osittain eriytettynä. Esimerkiksi pidän ryhmäopetusta, mutta tarjoan mahdollisuuden kysyä apua myös päivän mittaan.
- Ajanvarauskirjani on muita terveyskeskuslääkäreitä hieman löysempi, jotta väliin mahtuu myös kouluttajalääkärin roolin mukaisia konsultaatioita. Ajattelen ja ohjaan, että aina saa kysyä: paikan päällä, soittaa, konsultoida. Se on meillä täällä koko Ekhvan lääkärikoulutuksen idea, että aina on tukea saatavilla.

Näiden tehtävien lisäksi Tikkinen järjestää myös Mindfulness-kurssia kipupotilaille.
- Olen Mindfulness-ohjaaja ja järjestän kroonisesta kivusta kärsiville potilailla kurssia kaksi kertaa vuodessa. Koen, että he ovat potilaita, joita en enempää voi lääkärinä auttaa, mutta mindfulnessin kautta pystyn.

Urapolku

Erasmus-vaihtoon Suomeen

Saksasta kotoisin oleva Inga tuli Erasmus-vaihto-opiskelijana Suomeen. Oulussa hän tapasi puolisonsa ja jäi tälle tielle.

Amanuenssuuri keskussairaalalla

Inga oli Etelä-Karjalan keskussairaalassa töissä jo opiskeluaikana, kun suoritti amanuenssuuriaan.

Amanuenssit ovat lääketieteen opiskelijoita, jotka suorittavat opintoihinsa kuuluvaa pakollista harjoittelua.

Valmistuneen lääkärin ensimmäinen työpaikka Savitaipaleella 2004

- Ensimmäinen työpaikkani Suomessa oli 2004 Savitaipaleen terveyskeskuksessa. Silloin ei ollut vielä Ekhvaa eikä Eksoteakaan.

Sisätaudeille keskussairaalaan

Savitaipaleen jälkeen Inga työskenteli neljä kuukautta Etelä-Karjalan keskussairaalassa sisätaudeilla.
- Sitten sain lapsia, muutettiin Tampereelle ja tein töitä siellä.

Muutto takaisin Etelä-Karjalaan

Inga perheineen palasi Etelä-Karjalaan 2009 ja silloin Inga aloitti työt Armilan terveysasemalla.

Työt yksityisellä 2018-2019 ja paluu julkiselle

Tein hetken töitä yksityisellä ja juuri ennen koronaa palasin takaisin Eksotelle, nykyiselle Ekhvalle.
- Nyt etenkin, kun tiedän tilanteen toisella puolella, olen hyvin tyytyväinen työhöni Ekhvalla, niin ensin Armilassa kuin nyt muuton jälkeen täällä Kahilanniemessä. Koen, että työni on hyvin merkityksellistä, Inga miettii.

"Joskus tuntuu, että lääketiede on salapoliisityötä, kun pohditaan potilaan asioita. Alussa ei aina tiedetä mihin ollaan menossa. Työ on yhteistyötä potilaan ja eri ammattilaisten kanssa. Katsotaan yhdessä, mitä saadaan selville ja mitkä ovat sitten mahdolliset hoitokeinot.

Siinä on se työn mielenkiintoisuus! Aina vähän erilaista ja sellainen etsivä-mentaliteetti auttaa eteenpäin", Inga Tikkinen ajattelee.

Miten yhteisöllisyys & Etujoukkue on näkynyt Ekhvalla?

Tikkiselle yhteisöllisyys syntyy ennen kaikkea tiimistä.
- Täällä on koko asemalla ollut aina hyvä henki. Meillä on erittäin hyvä tiimi, johon kuuluvat hoitajat, lääkärit, sihteerit, avustajat ja koko aseman henkilökunta.
- Hyvä henki jaetaan myös nuorten kanssa. On ilahduttavaa, miten nuoret lääkärit tulevat mukaan työyhteisöön ja tuovat uutta tuulta mukanaan.

Armilan (nyk. Kahilanniemen, Koulukadun ja Pohjolankadun) hyvinvointiasemalle myönnettiin jo viidettä kertaa Kandiystävällisen terveyskeskuksen arvonimi.
- Jotta tällaiseen päästään, se vaatii, että koko henkilökunta kohtelee vastavalmistunutta lääkäriä kunnioitettavasti, arvokkaasti ja ystävällisesti.
- Yksi kiva ohjaaja ei riitä, vaan tarvitaan koko työyhteisö mukaan. Mutta meistä on ollut aina kivaa, kun nuoria tulee. Se näkyy myös ulospäin. Meillä kesäkandit on odotettu porukka, eikä lisärasite, Tikkinen täsmentää.

Monisairaiden potilaiden kohtaaminen on Ingalle työssä tärkeää

Kun Inga Tikkiseltä kysyy, mikä on työssä parasta, hän nostaa esiin kohtaamiset ja sen miten asiakkaan kanssa yhteistyöllä löydetään käynnistä hyötyä asiakkaalle.
- Monisairaan potilaan kohtaaminen on itselle tärkeää ja se, kun saadaan yhdessä selkeyttä ja asioita eteenpäin.
- Ne on niitä juttuja, mitkä nuorena lääkärinä pelottivat eniten. Nyt ne vaikeimmat jutut ovat työnkannalta niitä antoisimpia.

Tikkisen mukaan työssä parasta on myös nuorten kollegoiden ohjaaminen.
- Se on niin kiva kuulla ihmettelyä ja nähdä miten ihanasti he kasvavat lääkäriksi. Tuoreet silmät ovat arvokkaita myös kyseenalaistamaan. On vain hyviä kysymyksiä. Ja ehkä korkeintaan huonoja vastauksia niihin, ei huonoja kysymyksiä. Tärkeää on myös ihmetellä yhdessä.

- Mahdollisuuksia Ekhvalla on ollut vaikka mihin. Olen saanut saanut käydä kouluttajalääkärin koulutuksen, saanut tehdä töitä myös luottamusmiehenä ja esihenkilönä.

Nyt Tikkinen toimii Kahilanniemen koulutusvastaavana nuorille lääkäreille.
- Siinä tuntuu juuri nyt, että on paljon mahdollisuuksia.

Tikkisen työssä on ollut mahdollisuuksia kehittyä oman mielen mukaan.
- Olen pystynyt vaikuttamaan, että mitä otan perustyön lisäksi työhöni. Osalle se on neuvola tai koulu, jollekin kotisairaanhoito. Voisimme myös enemmän erikoistua esimerkiksi haavahoitoon. Koen kuitenkin, että terveyskeskuslääkärit tykkäävät monipuolisesta työstä ja minulle se on ainakin syy, miksi olen juuri terveyskeskuslääkäri.

"Olen terveyskeskuslääkäri juuri työn monipuolisuuden vuoksi. Monesti meidän haluttaisiin erikoistuvan vaikka haavanhoitoon, mutta työn monipuolisuus juuri vetää tähän työhön", Tikkinen summaa.

Suosittelisin Ekhvaa työpaikkana työssä kehittymisen vuoksi

- Täällä saa ihan oikeasti tosi hyvää tukea, koulutusta ja mahdollisuuksia kouluttautua. Täällä on päässyt koulutuksiin hyvin. Koen, että Ekhvalla lähijohtaminen on onnistunutta. Meillä on läpinäkyvät periaatteet.
- Yksi iso bonus on se, että meillä voi itse vaikuttaa siihen, miltä viikko näyttää, sillä itse voi vaikuttaa ajanvarauskirjan tekemiseen ja omaan viikkotyrmiin.
- Paljon saisi osallistua myös kehittämiseen, enemmän kuin mitä ihmiset tekevät.

Tikkinen listaa vielä, että Ekhvalla työhyvinvointi nähdään tärkeänä.
- Ei ole mitään mieltä puristaa mehuja vuodessa ja toivottaa hyvää matkaa. Täällä pidetään huolta siitä, että työkuorma on jonkunsorttisesti järkevää.

- Niin ja ikkunasta näkyy Saimaa! On aidosti mahdollista tehdä töitä kauniin Saimaan äärellä! Ikkunasta näkyy.

Jos nuori miettii lääkäriksi opiskelua, mitä Inga Tikkinen haluaisi sanoa?
- Pitää olla kiinnostunut ihmisestä, ihmisyydestä ja ihmisten kohtaamisesta. Suosittelen lukemaan erityisesti biologiaa ja psykologiaa.
- Tietynlainen stressinhallinta on hyvä omaksua ja pitää uskaltaa päättää asioista. Siinä mielessä lääkärin työ eroaa hoitajan tai fysioterapeutin ammatista. Työssämme meidän kuuluu tehdä diagnooseja ja päätöksiä.

Tutustu muihin uratarinoihin tästä.

Artikkeli Kouluttajalääkäri kohtaa työssään ammattilaisia ja asiakkaita – Lue Ingan uratarina julkaistiin ensimmäisen kerran DEV Etelä-Karjalan hyvinvointialue.